Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Ive Žinića, župana Sisačko-moslavačke županije te dužnosnika Romana Rosaveca, zamjenika župana Sisačko-moslavačke županije,** na 100. sjednici, održanoj 2. listopada 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ive Žinića, župana Sisačko-moslavačke županije, zbog moguće povrede članka 11. stavka 3. ZSSI-a, koja proizlazi iz primitka dara u vidu plaćanja troškova leta, smještaja i ulaznica podmirenih od strane Hrvatskog nogometnog saveza kako bi mogao prisustvovati utakmicama Hrvatske nogometne reprezentacije odigranima za vrijeme Svjetskog nogometnog prvenstva u Ruskoj Federaciji u 2018.g., i to Hrvatska-Argentina 21. lipnja 2018.g. u Nižnji Novogorodu, Hrvatska-Island 26. lipnja 2018.g. u Rostovu na Donu, Hrvatska-Danska 1. srpnja 2018.g. u Nižnji Novogorodu, Hrvatska-Rusija 7. srpnja 2018.g. u Sočiju, Hrvatska-Engleska 11. srpnja 2018.g. u Moskvi i Hrvatska-Francuska 15. srpnja 2018.g. u Moskvi.**
2. **Protiv dužnosnika Romana Rosaveca, zamjenika župana Sisačko-moslavačke županije, neće se pokrenuti postupak zbog moguće povrede članka 11. stavka 3. ZSSI-a, jer su mu troškovi iz točke I. izreke podmireni u obavljanju funkcije predsjednika Savjetodavne komisije Izvršnog odbora Nogometnog saveza Sisačko-moslavačke županije, koji je član Hrvatskog nogometnog saveza.**
3. **U odnosu na dužnosnika Romana Rosaveca, obustavlja se postupak pokrenut odlukom Povjerenstva Broj: 711-I-1296-P-143-18/19-07-17 od 8. veljače 2019.g., s obzirom da su troškovi puta, smještaja i ulaznica u Ukrajini i Grčkoj u listopadu i studenom 2017.g. plaćeni od strane Hrvatskog nogometnog saveza povodom obavljanja funkcije predsjednika Savjetodavne komisije Izvršnog odbora Nogometnog saveza Sisačko-moslavačke županije, koji je član Hrvatskog nogometnog saveza.**
4. **Poziva se dužnosnik Ivo Žinić da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove odluke.**

Obrazloženje

Povjerenstvo je na 38. sjednici održanoj dana 8. veljače 2019.g. odlukom Broj: 711-I-1296-P-143-18/19-07-17 pokrenulo postupak za odlučivanje o sukobu interesa protiv dužnosnika Ive Žinića, župana Sisačko-moslavačke županije te dužnosnika Romana Rosaveca, zamjenika župana Sisačko-moslavačke županije, zbog moguće povrede članka 11. stavka 3. ZSSI-a, koja proizlazi iz primitka plaćanja troškova puta, smještaja i ulaznica u Ukrajini i Grčkoj u listopadu i studenom 2017.g. od strane Hrvatskog nogometnog saveza.

U Povjerenstvu je dana 20. rujna 2019.g. pod brojem 711-U-3125-P-143-18/19-11-3 zaprimljena dopuna prijave mogućeg sukoba interesa protiv navedenih dužnosnika u kojoj se navodi da su dužnosnici Ivo Žinić i Roman Rosavec putovali su na trošak Hrvatskog nogometnog saveza na ukupno šest utakmica tijekom prošlogodišnjeg Svjetskog nogometnog prvenstva u Rusiji, što je potvrdio dužnosnik Ivo Žinić na sjednici Županijske skupštine Sisačko-moslavačke županije, a o čemu su izvještavali i mediji.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu navedenog Zakona, stoga su i dužnosnik Ivo Žinić povodom obnašanja dužnosti župana Sisačko-moslavačke županije te dužnosnik Roman Rosavec povodom obnašanja dužnosti zamjenika župana Sisačko-moslavačke županije obvezni postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave u svrhu donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Sisačko-moslavačke županije dopisom Broj: 711-I-1623-P-143-18/19-12-17 od23. rujna 2019.g. na okolnosti jesu li dužnosnici putovali na utakmice Hrvatske nogometne reprezentacije odigrane za vrijeme održavanja Svjetskog nogometnog prvenstva u Ruskoj Federaciji u 2018.g., ako jesu na koje su utakmice putovali te u kojem su razdoblju boravili u navedenoj državi, tko je pozvao navedene dužnosnike, koja je bila svrha navedenih putovanja, tko je podmirio troškove leta, smještaja i ulaznica za utakmice, visinu navedenih troškova te tko je isplatio dnevnice za ista putovanja, zajedno za pozivom za dostavom dokumentacije koja se odnosi na putovanja (pozivno pismo, plan putovanja i sl.) za obojicu dužnosnika.

Na zahtjev Povjerenstva, Sisačko-moslavačka županija očitovala se dopisom Sisačko-moslavačka županija očitovala se dopisom, KLASA: 023-01/19-01/61, URBROJ: 2176/01-02-19-8 od 23. listopada 2019.g. u kojem se navodi da su navedeni dužnosnici na poziv predsjednika Nogometnog saveza Sisačko-moslavačke županije, koji je ujedno član Izvršnog odbora Hrvatskog nogometnog saveza, putovali na utakmice Hrvatske nogometne reprezentacije odigrane za vrijeme održavanje Svjetskog nogometnog prvenstva u Ruskoj Federaciji u 2018g.. i to: na utakmicu Hrvatska-Argentina koja je odigrana 21. lipnja 2018. u Nižnji Novogorodu, na utakmicu Hrvatska-Island koja je odigrana 26. lipnja 2018. u Rostov na Donu, na utakmicu Hrvatska-Danska koja je odigrana 1. srpnja 2018. u Nižnji Novogorodu, na utakmicu Hrvatska-Rusija koja je odigrana 7. srpnja 2018. u Soči, na utakmicu Hrvatska-Engleska koja je odigrana 11. srpnja 2018. u Moskvi i na utakmicu Hrvatska- Francuska koja je odigrana 15. srpnja 2018. u Moskvi.

Navodi se da Nogometni savez Sisačko-moslavačke županije autonomno donosi odluke koga će kao goste pozvati na nogometne utakmice Hrvatske nogometne reprezentacije, kao što je u konkretnom slučaju i učinjeno te da je troškove leta, smještaja i ulaznica za nogometne utakmice podmirio Hrvatski nogometni savez, a putni nalog za navedena putovanja nije izdan od strane Sisačko-moslavačke županije te nisu isplaćene dnevnice.

Napominje se da je dužnosnik Ivo Žinić prije stupanja na dužnost župana Sisačko-moslavačke županije dugi niz godina aktivno sudjelovao u promicanju razvoja sporta na području Sisačko - moslavačke županije, da je jedan od sudionika, zajedno sa Sisačkom biskupijom, provedbe proslave 20 godina djelovanja Hrvatske reprezentacije svećenika koja je u Sisku 2015.g. obilježila svoj jubilej odigravši humanitarnu utakmicu s reprezentativcima Hrvatske koji su na Svjetskom prvenstvu u Francuskoj osvojili 3. mjesto. Isto tako je 2016.g. bio dio ekipe suradnika koji je zajedno s Hrvatskim nogometnim savezom, Nogometnim savezom Sisačko-moslavačke županije i Hrvatskim nogometnim klubom Segesta Sisak organizirao dolazak Hrvatske nogometne reprezentacije u Sisak radi obilježavanja 110. obljetnice rada i djelovanja najstarijeg nogometnog kluba. Također se navodi da je dužnosnik Ivo Žinić stalni suradnik u provedbi sportskih manifestacija svih vrsta sportova u Sisačko-moslavačkoj županiji i pomaže u razvoju mladih i kvalitetnih sportaša.

U odnosu na dužnosnika Romana Rosavca ističe se da je dugogodišnji sportski nogometni djelatnik te da svojim radom potiče razvoj nogometa, a naročito u skrbi o razvoju mladih i talentiranih nogometaša. Navodi se da obavlja funkciju predsjednika Nogometnog kluba Dinamo iz Osekova te da je bio član Izvršnog odbora Nogometnog saveza Sisačko-moslavačke županije kao i da je podnio ostavku na tu funkciju nakon stupanja na dužnost zamjenika župana. Navodi se i da obavlja funkciju predsjednika Savjeta Izvršnog odbora Nogometnog saveza Sisačko-moslavačke županije, te kao zamjenik župana sudjeluje u svim aktivnostima vezanim za razvoj sporta na području Sisačko-moslavačke županije.

Povjerenstvo je dopisom Broj: 711-I-1197-P-143-18/20-17-17 od 4. rujna 2020.g. zatražilo od Nogometnog saveza Sisačko-moslavačke županije očitovanje je li dužnosnik Roman Rosavec obavlja funkciju predsjednika Savjeta Izvršnog odbora Nogometnog saveza Sisačko-moslavačke županije, od kada obavlja navedenu funkciju kao i obavlja li eventualno neku drugu funkciju u Nogometnom savezu Sisačko-moslavačke županije.

Nogometni savez Sisačko-moslavačke županije u svom dopisu od 17. rujna 2020.g. navodi da je dužnosnik Roman Rosavec dana 19. travnja 2017.g. izabran za člana Izvršnog odbora Nogometnog saveza Sisačko-moslavačke županije te da je dana 10. lipnja 2017.g., nakon izbora na dužnost zamjenika župana Sisačko-moslavačke županije, podnio ostavku na članstvo u Izvršnom odboru Nogometnog saveza Sisačko-moslavačke županije. Navodi se da je dana 19. lipnja 2017.g. Izvršni odbor Nogometnog saveza Sisačko-moslavačke županije za predsjednika Savjetodavne komisije Izvršnog odbora Nogometnog saveza Sisačko- moslavačke županije imenovao Romana Rosavca, što je jedina funkcija koju od tada obavlja u Nogometnom savezu Sisačko-moslavačke županije.

Povjerenstvo utvrđuje da je dana 8. lipnja 2018.g. donijelo Smjernicu i uputu Broj: 711-I-778-R-45/18-01-7 od 8. lipnja 2018.g. kojom se pod točkom I. upućuju dužnosnici na koje se primjenjuju odredbe ZSSI-a da prilikom eventualnog odlaska na Svjetsko prvenstvo u nogometu 2018.g., koje se održava u Ruskoj Federaciji, vode računa da se ne dovedu u situaciju primanja nedopuštenog dara iz članka 11. ZSSI-a, a koji bi se mogao odnositi na pokrivanje troškova puta, smještaja kao i dobivanja ulaznica za prisustvovanje na navedenom prvenstvu.

Pod točkom II. navedene Smjernice i upute navodi se da se primanjem nedopuštenog dara ne smatraju pozivi protokolarne naravi od strane predstavnika Ruske Federacije i međunarodnih organizacija te ako dužnosnici na navedenom prvenstvu prisustvuju kao članovi Hrvatskog nogometnog saveza.

U obrazloženju Smjernice i upute upućuju se dužnosnici da Povjerenstvu podnesu zahtjev za mišljenje, ukoliko bi bili u dvojbi oko primanja dara i mogućnosti je li ga isti dovedi ili može dovesti u odnos zavisnosti.

Uvidom u podatke dostave dokumenata dužnosnicima, utvrđeno je da je dužnosnik Ivo Žinić u dva navrata, dana 9. lipnja 2018.g. te dana 18. lipnja 2018.g. u elektroničkom obliku otvorio navedeni dokument, dok dužnosnik Roman Rosavec istom nije pristupio.

Povjerenstvo je izvršilo uvid u Registar udruga na internetskoj stranici Ministarstva uprave. Pod registarskim brojem 03000558 upisana je udruga Nogometni savez Sisačko-moslavačke županije te je pod brojem 03000549 upisana udruga Zajednica sportskih udruga i saveza području Sisačko-moslavačke županije.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Stavkom 4. propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Prema članku 76. stavku 1.Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15. i 91/16.) javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave i Grada Zagreba su programi, odnosno aktivnosti, poslovi i djelatnosti od značaja za jedinicu samouprave te se odnose na poticanje i promicanje sporta, provođenje sportskih aktivnosti djece, mladeži i studenata, djelovanje sportskih udruga, sportskih zajednica i saveza, sportska priprema, domaća i međunarodna natjecanja te opća i posebna zdravstvena zaštita sportaša, planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave i Grad Zagreb i dr.

Sukladno članku 76. stavku 2. istog Zakona programe javnih potreba predlaže sportska zajednica, a programe javnih potreba sportskih aktivnosti djece i mladeži predlažu školski sportski savezi i zajednice. Na temelju članka 76. stavka 4. Zakona programe na prijedlog sportske zajednice, odnosno školskih sportskih saveza, donosi jedinica lokalne i područne (regionalne) samouprave, zajedno s godišnjim proračunom. Člankom 76. stavkom 5. navedenog Zakona propisano je da sredstvima za zadovoljavanje javnih potreba raspolaže sportska zajednica u jedinicama lokalne i područne (regionalne) samouprave i Gradu Zagrebu. Prema stavku 7. istog članka Zakona o izvršenju programa javnih potreba i utrošku sredstava sportska zajednica županije, Grada Zagreba, grada ili općine izvještava jedinicu lokalne odnosno regionalne (područne) samouprave u rokovima propisanima Zakonom o proračunu.

Prema članku 17. Statuta Hrvatskog nogometnog saveza članovi Hrvatskog nogometnog saveza su 20 nogometnih saveza u županijama, Zagrebački nogometni savez, nogometni savezi gradova i nogometni klubovi.

Na temelju očitovanja Sisačko-moslavačke županije, proizlazi da su dužnosnik Ivo Žinić te dužnosnik Roman Rosavec na poziv predsjednika Nogometnog saveza Sisačko-moslavačke županije, ujedno člana Izvršnog odbora Hrvatskog nogometnog saveza, putovali na šest utakmica koje su odigrane na Svjetskog nogometnom prvenstvu u Ruskoj Federaciji u 2018.g., i to Hrvatska-Argentina odigranoj 21. lipnja 2018. u Nižnjem Novogorodu, Hrvatska-Island odigranoj 26. lipnja 2018. u Rostovu na Donu, Hrvatska-Danska odigranoj 1. srpnja 2018. u Nižnji Novogorodu, Hrvatska-Rusija odigranoj 7. srpnja 2018. u Sočiju, Hrvatska-Engleska odigranoj 11. srpnja 2018. u Moskvi i na utakmicu Hrvatska- Francuska odigranoj 15. srpnja 2018.g. u Moskvi. Iz navedenog očitovanja proizlazi da je troškove leta, smještaja i ulaznica za nogometne utakmice podmirio Hrvatski nogometni savez.

Obzirom da za navedena putovanja nije izdan putni nalog, proizlazi da dužnosnici nisu boravili na službenom, već na privatnom putu u drugim državama.

 Nogometni savez Sisačko-moslavačke županije član je Hrvatskog nogometnog saveza, a Sisačko-moslavačka županija donosi Program javnih potreba u sportu, zajedno sa usvajanjem Proračuna, kojim se Zajednici sportskih udruga i saveza Sisačko-moslavačke županije odobravaju sredstva za javne potrebe iz sporta te istim sredstvima raspolaže Zajednica sportskih udruga i saveza Sisačko-moslavačke županije koja raspodjeljuje pojedinim sportskim udrugama i savezima s tog područja.

Povjerenstvo ne raspolaže točnim informacijama koliko iznosi visina plaćenih troškova leta, smještaja i ulaznica. Međutim, boravak u Ruskoj Federaciji radi prisustvovanja na čak šest utakmica tijekom mjeseca lipnja i srpnja 2018.g., što obuhvaća troškove putovanja zrakoplovom, smještaja u hotelijersko-ugostiteljskom objektu u gradovima u kojima je nastupala Hrvatska nogometna reprezentacija te cijenu ulaznice za ulazak na stadion radi praćenja utakmice Hrvatske nogometne reprezentacije, taj iznos svakako prelazi dopuštenih 500,00 kn.

U konkretnoj situaciji Hrvatski nogometni savez platio je troškove puta, smještaja i ulaznica dužnosnicima koji izvršavaju dužnost čelnika izvršne vlasti i zamjenika čelnika izvršne vlasti županije, a Nogometni savez Sisačko-moslavačke županije, član je Hrvatskog nogometnog saveza te sportska udruga s područja Sisačko-moslavačke županije. Zajednica sportskih udruga i saveza Sisačko-moslavačke županije predlaže programe javnih potreba u sportu te odlučuje o raspodjeli sredstava pojedinim sportskim udrugama i savezima s područja Sisačko-moslavačke županije za zadovoljenje tih potreba, i to unutar sredstva odobrenih Programom javnih potreba u sportu koji zajedno s proračunom donosi Županijska skupština Sisačko-moslavačke županije. Dužnosnik Ivo Žinić, povodom obnašanja dužnosti župana Sisačko-moslavačke županije predlaže donošenje proračuna županije uz koji se donosi i Program javnih potreba u sportu. Osim toga, u obnašanju dužnosti sudjeluje i na druge načine u radnjama usmjerenima razvoju sporta, pa tako i u aktivnostima zajedničkog planiranja infrastrukturnih investicija koje se odnose na nogomet, primjerice kao što je navedeno u dopisu Sisačko-moslavačke županije, surađuje s Hrvatskim nogometnim savezom te Nogometnim savezom Sisačko-moslavačke županije vezano za eventualnu izgradnju nogometnih kampova na području Sisačko-moslavačke županije koji bi se koristili i za potrebe Hrvatske reprezentacije. Navedeno može stvoriti odnos zavisnosti ili obvezu prema pravnoj osobi koja podmiruje troškove puta, smještaja i ulaznica.

Pored toga, prije odlaska na prvu utakmicu Povjerenstvo je dalo Smjernicu i uputu od 8. lipnja 2018.g., koju je dužnosnik Ivo Žinić otvorio elektroničkim putem dva puta prije putovanja na prvu utakmicu Svjetskog nogometnog prvenstva odigranu 21. lipnja 2018.g. Navedenom je Smjernicom dužnosniku skrenuta pozornost da vodi računa o tome da se ne dovede u situaciju primanja nedopuštenog dara iz članka 11. ZSSI-a, a koji bi se mogao odnositi na pokrivanje troškova puta, smještaja kao i dobivanja ulaznica za prisustvovanje na navedenom prvenstvu, te da podnese zahtjev za mišljenje Povjerenstvu, ukoliko bi se našao u dvojbi vezano za primanje nedopuštenog dara. Dužnosnik Ivo Žinić Povjerenstvu nije podnio takav zahtjev.

Iako je dužnosnik Ivo Žinić angažiran u sportskim aktivnostima i promociji sporta na području svoje županije, iz zaprimljene dokumentacije nije utvrđeno da bi dužnosnik bio član Hrvatskog nogometnog saveza ili udruge koja je član tog saveza, odnosno ne proizlaze okolnosti da bi dužnosnik u tom svojstvu bio pozvan od strane udruge Nogometni savez Sisačko-moslavačke županije. Navedene aktivnosti na promociji sporta povezane su s obnašanjem dužnosti župana Sisačko-moslavačke županije.

Stoga je Povjerenstvo iz prikupljenih podataka steklo saznanja koja upućuju na moguću povredu članka 11. stavka 3. ZSSI-a počinjenu od strane dužnosnika Ive Žinića, župana Sisačko-moslavačke županije, a koja proizlazi iz primitka plaćanja troškova leta, smještaja i ulaznica za nogometne utakmice koje je podmirio Hrvatski nogometni savez, radi prisustvovanja utakmicama Hrvatske nogometne reprezentacije odigranima za vrijeme Svjetskog nogometnog prvenstva u Ruskoj Federaciji u 2018.g.. i to na utakmicu Hrvatska-Argentina koja je odigrana 21. lipnja 2018. u Nižnji Novogorodu, na utakmicu Hrvatska-Island koja je odigrana 26. lipnja 2018. u Rostovu na Donu, na utakmicu Hrvatska-Danska koja je odigrana 1. srpnja 2018. u Nižnji Novogorodu, na utakmicu Hrvatska-Rusija koja je odigrana 7. srpnja 2018. u Sočiju, na utakmicu Hrvatska-Engleska koja je odigrana 11. srpnja 2018. u Moskvi i na utakmicu Hrvatska- Francuska koja je odigrana 15. srpnja 2018. u Moskvi.

Iz dopisa Nogometnog saveza Sisačko-moslavačke županije utvrđeno je da dužnosnik Roman Rosavec obavlja funkciju predsjednika Savjetodavne komisije Izvršnog odbora Nogometnog saveza Sisačko-moslavačke županije. Obzirom da je navedeni savez član Hrvatskog nogometnog saveza, to su troškovi leta, smještaja i ulaznica za nogometne utakmice radi prisustvovanja utakmicama Hrvatske nogometne reprezentacije za vrijeme Svjetskog nogometnog prvenstva u Ruskoj Federaciji u 2018.g., bili podmireni dužnosniku Romanu Rosavecuod Hrvatskog nogometnog saveza u svezi s obavljanjem navedene funkcije, što je sukladno Smjernici i uputi gdje se navodi da se ne smatra nedopuštenim darom ako dužnosnici na Svjetskom nogometnom prvenstvu u Ruskoj Federaciji prisustvuju kao članovi Hrvatskog nogometnog saveza.

Stoga se protiv navedenog dužnosnika postupak koji se odnosi na plaćene troškove tijekom Svjetskog nogometnog prvenstva neće pokrenuti, jer nisu utvrđene okolnosti koje upućuju na moguću povredu članka 11. stavka 3. ZSSI-a, a iz istih se razloga obustavlja postupak pokrenut protiv navedenog dužnosnika odlukom Povjerenstva Broj: 711-I-1296-P-143-18/19-07-17 od 8. veljače 2019.g. vezano za troškove puta, smještaja i ulaznica u Ukrajini i Grčkoj u listopadu i studenom 2017.g., koji su plaćeni od strane Hrvatskog nogometnog saveza, jer je već tada obavljao navedenu funkciju.

Sukladno članku 39. stavku 3. ZSSI-a, poziva se dužnosnik Ivo Žinić i da u roku od 15 dana od dana primitka ove odluke dostave Povjerenstvu pisano očitovanje u odnosu na razloge pokretanja ovog postupka iz točke I. izreke kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivo Žinić, elektronička dostava
2. Dužnosnik Roman Rosavec, elektronička dostava
3. Podnositelj prijave
4. Objava na internetskoj stranici Povjerenstva
5. Pismohrana